<classify> Na Mahmoud Rajabu Timu ya Taifa ya Tanzania Taifa Stars leo inaanza kampeni ya kusaka taji la AFCON 2019 dhidi ya Simba wa Teranga Senegal, mchezo wa Kundi C unaotarajiwa kufanyika majira ya saa 2 usiku kwa saa za Afrika Mashariki katika Uwanja wa June 30 jijini Cairo. Timu nyingine ambazo zitachuana leo katika kundi hilo ni Kenya na Algeria, mnamo majira ya saa saa tano usiku. Mchezo huu unatarajiwa kuwa na mvuto wa aina yake licha ya Senegal kupewa nafasi kubwa sana hasa kutokana na ubora wa kikosi kizima kutokana na idadi kubwa ya wachezaji wao kukipiga kunako ligi mbalimbali za barani Ulaya. Uwepo wa kina Sadio Mane wa Liverpool, Pape Moussa Konate wa Amiens ya Ufaransa, Cheikhou Kouyate wa Crystal Palace, Ismaïla Sarr wa Rennes, Keita Balde anayekipiga Inter Milan na wengine wengi ni Ushahidi kwamba Senegal wana wachezai wenye uzoefu zadi katika michuano ya kimataifa kuliko Tanzania, lakini katika soka lolote linaweza kutokea muda wowote. Kulekea mchezo huu kuna mambo mengi ya kuangalia, lakini kubwa zaidi ni kuhusu takwimu za safu ya ushambuliaji ya Tanzania dhidi ya ile ya Senegal. Najua utashangaa lakini huo ndiyo ukweli wenyewe, subiri nikufahamishe jambo, licha kwamba Senegal kupewa nafasi kubwa ya kuibuka na ushindi katika chezo dhidi Tanzania lakini ukweli ni kwamba rekodi ya upachikaji mabao katika mechi za kimataifa, zinaiweka kwenye hali nzuri kisaikolojia safu ya ushambuliaji Taifa Stars katika fainali za Mataifa ya Afrika AFCON huko Misri hasa mchezo wa kwanza dhidi ya Senegal. Ni dhahiri kwamba licha ya washambulizi wengi wa Senegal kutamba katika vilabu vya Ulaya na kuwa makubwa, washambuliazi wa Senegal wanapigwa bao na wale wa Taifa Stars kwa rekodi ya kufumania nyavu wanapokuwa kwenye timu yao ya Taifa inaposhiriki mashindano mbalimbali. Wachezaji 23 wamejumuishwa katika kikosi cha Senegal kitakavchoshiriki fainali hizi za AFCON mwaka huu, ambao kati ya hao, wachezaji saba ni Senegal imewaita washambuliaji saba, jambo ambalo linatoa tafsiri kwamba wamepania kuwa na idadi kubwa ya magolii. Kumbuka mchezo kati ya timu hizi mbili utachezwa kwenye Uwanja wa 30 June Air Defence, nchini Misri. Kimsingi huu ndiyo mchezo ambao unatupiwa sana jicho kwani utaanza kutoa taswira ya kila upande katika fainali hizo. Washambuliaji hao ni Sadio Mane Liverpool, Mbaye Niang Rennais, Mbaye Diagne na Pape Cisse Olmpiacos, Moussa Konate Amiens, Santy Ngom Nancy, Ismaila Sarr Rennais na Keita Balde Inter Milan. Rekodi zinadhihirisha kwamba safu ya upachikaji mabao ya Stars ina mabao mengi zaidi kulinganisha na ile ya Senegal. Lakini hii ni kwenye mechi zinazohusisha timu za Taifa. Kwa kutazama rekodi hizo kwa undani zaidi, washambulizi wanne tu wa Taifa Stars wamefunga takribani mara 50, idadi ya mabao ambayo ni mara 11 zaidi ya mabao yaliyofungwa na washambuliaji saba walioitwa kwenye kikosi cha Senegal ambao kwa pamoja wamezifumania nyavu mara 39 katika mechi tofauti za timu ya Taifa. Kwa kuzingatia takwimu, Mbwana Samatta ambaye anaongoza jahazi la Stars ndiyo kinara wa mabao miongoni mwa washambulizi wa timu zote mbili. Amefunga mabao 17 katika michezo 48 huku kwa upande wa Senegal, Sadio Mane ndiye anaongoza akiwa amezifumania nyavu mara 16 katika michezo 60 tangu 2012. John Bocco, mshambuliaji mwandamizi wa Taifa Stars amefunga mabao 16 katika mechi 69 alizocheza kwenye timu ya Taifa, Saimon HappyGod Msuva amecheza mechi 53 na kuweka kimiani mabao 10 pamoja na Thomas Ulimwengu ambaye amekipiga michezo 45 na kuweka kambani mabao 7. Senegal kwa upande wa wao, ukimwacha Sadio Mane ambaye ndiyo kinara wa magoli, mshambuliaji anayekipiga Amiens SC Pape Moussa Konate ndiyo anashika nafasi ya pili akiwe kambani mabao 12 katika mechi 32 alizocheza kwenye timu ya Taifa. Kuna Ismaïla Sarr mwenye mabao 3 katika mechi 23, Keita Baldé mweye mabao mabao manne katika mechi 23, MBaye Niang mechi 14 mabao 4 wakati Mbaye Diagne aliyecheza mechi nne na Santy Ngom aliyecheza mechi tatu wakiwa hawajapachika mabao. Sehemu ambayo kitakwimu Senegal waipiga bao Tanzania ni nafasi ya golikipa ambapo Abdoulaye Diallo ambaye ndiyo mlinda lango namba moja hajawahi kupoteza mchezo wowote katika mechi zake 17 alizokaa langoni mwa timu hiyo tangu 2015. Mlinda lango huyo amewahi kufanya hivyo pia alivyokuwa na timu ya vijana chini ya miaka 19 na 20 ya Ufaransa ambako amewahi kucheza na kudaka mara 10 katika kila timu. Rekodi za Stars vs Senegal head to head Taifa Stars na Senegal zimewahi kukutana mara mbili mwaka 2007 katika hatua ya makundi kutafuta tiketi ya kufuzu fainali za Afcon ya 2008. Machi 24, 2007 Taifa Stars ilikubali kipigo cha mabao 4-0 nchini Senegal kabla ya kutoka sare ya bao 1-1 katika mchezo wa marudiano Juni 2 jijini Mwanza, mfungaji wa Taifa Stars akiwa Nizar Khalfan chini ya Kocha Mbrazil, Marcio Maximo. Takwimu Katika michezo sita iliyopita ya timu hizo, rekodi zinaonyesha kila moja imeshinda mara tatu, lakini Senegal imefungwa mara mbili na kutoka sare moja, wakati Taifa Stars imefungwa mara moja na kutoka sare mbili. Kikosi cha wachezaji wote wa Tanzania: Makipa: Aishi Manula Simba SC,Metacha Mhata Mbao FC and Aron Kalambo TZ Prisons. Mabeki: Hassan Ramadan Nkana FC, Vincent Phillipo Mbao FC, Gadiel Michael Young Africans, Ally Mtoni Lipuli FC, Mohammed Hussein Simba SC, Kelvin Yondani Young Africans, Erasto Nyoni Simba SC na David Mwantika Azam FC Viungo: Feisal Salum Young Africans, Himid Mao Petrojet FC, Mudathir Yahya Azam FC, Frank Domayo Azam FC, Farid Mussa Tenerife na Yahya Zayd Ismailia. Washambuliaji: Rashid Mandawa BDF, Mbwana Samatta Genk, Thomas Ulimwengu JS Saoura, John Bocco Simba SC, Abdillanie Mussa Blackpool na Simon Msuva Difaä El Jadid. Kikosi cha wachezaji wote wa Senegal: Makipa: Abdoulaye Diallo Rennes, France, Alfred Gomis Spal, Italy na Edouard Mendy Reims, France Mabeki: Kalidou Koulibaly Napoli, Italy, Moussa Wague FC Barcelona, Spain, Pape Abdou Cisse Olympiacos, Greece, Salif Sane Schalke,Germany, Youssouf Sabaly Bordeaux,France, Lamine Gassama Goztepe, Turkey, Saliou Ciss Valenciennes, France, na Cheikhou Kouyate Crystal Palace, England Viungo: Alfred Ndiaye Malaga, Spain, Idrissa Gana Gueye Everton, England, Keprin Diatta Club Brugge, Belgium, Pape Alioune Ndiaye Galatasaray, Turkey na Henri Saivet Bursaspor, Turkey. Washambuliaji: Ismaila Sarr Rennes, France, Keita Balde Inter Milan, Italy, Mbaye Niang Rennes, France, Moussa Konate Amiens, France, Mbaye Diagne Galatasaray, Turkey, Sada Thioub Nimes, France, Sadio Mane Liverpool, England.  <topic>: MICHEZO 